b'\n_START_ARTICLE_\nDefinirani dnevni odmerek\n_START_PARAGRAPH_\nDefin\xc3\xadrani dn\xc3\xa9vni odm\xc3\xa9rek (DDD \xe2\x80\x93 angl. defined daily dose) je statisti\xc4\x8dno izra\xc4\x8dunan povpre\xc4\x8dni vzdr\xc5\xbeevalni odmerek, ki naj ga odrasli bolnik prejme v enem dnevu za glavno oziroma napogostej\xc5\xa1o indikacijo zdravila. Definirani dnevni odmerek zdravila dolo\xc4\x8da Center SZO za statisti\xc4\x8dno obdelavo zdravil (WHO Collaborating Centre for Drug Statistics Methodology) v Oslu za zdravila, ki jim je bila oznaka ATC \xc5\xbee dodeljena._NEWLINE_Definirani dnevni odmerek je le statisti\xc4\x8dno merilo in ni nujno, da izra\xc5\xbea priporo\xc4\x8deni oziroma odobreni odmerek zdravila. Odmerki zdravila za dolo\xc4\x8denega pacienta ali skupino pacientov se pogosto razlikujejo od definiranega dnevnega odmerka; odmerki za posameznega pacienta so pogosto prilagojeni bolniku glede na njihovo starost, telesno te\xc5\xbeo ter upo\xc5\xa1tevaje farmakokinetiko, genetski polimorfizem, ki vpliva na presnovo u\xc4\x8dinkovin itd.'